สวัสดีครับผมมีอาการมีเสมหะในลำคอหลังที่รับประทานอาหารซึ่งทำให้หายใจไม่สะดวกหายใจเหนื่อยขึ้นต้องคอยไอหรือขับออกมาให้หมด เป็นลักษณะเหมือนน้ำลายใสๆเหนียวๆ จะเป็นทุกมื้อหลังอาหารและตอนตื่นนอน
สวัสดีค่ะ อาการมีเสมหะในลำคอ เฉพาะหลังการทานอาหารและตอนตื่นนอน อาจเกิดจาก- โรคกรดไหลย้อน ซึ่งอาะมีอาการอื่นๆ ด้วย เช่น ปวดแสบร้อนหรือจุกบริเวณลิ้นปี่และหน้าอก อาหารไม่ย่อย เรอบ่อย เจ็บคอ ระคายเคืองคอตลอดเวลา นอกจากนี้อาจมีท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น- ติดเชื้อทางเดินหายใจส่วนบน เช่น ไข้หวัด ไซนัสอักเสบ หลอดลมอักเสบ แต่เสมหะจะมีตลอดเวลา ไม่ได้มีเฉพาะหลังทานอาหาร และจะมีอาการอื่นๆ ร่วมด้วย เช่น ไข้ ไอ มีน้ำมูก เป็นต้น- เป็นโรคภูมิแพ้ แต่ก็จะมีเสมหะออกมาเรื่อยๆ ไม่ได้มีเฉพาะหลังทานอาหาร และมีอาการอื่นๆ อีก เช่น ไอ จาม มีน้ำมูก คัดจมูก เป็นต้น- การระคายเคืองจากอาหารหรือสารเคมี เช่น แอลกอฮอล์ การสูบบุหรี่ มลพิษจากอากาศ แต่เสมหะก็มักจะออกมาเรื่อยๆ ไม่ได้มีเฉพาะหลังทานอาหารเช่นกัน- การติดเชื้อเรื้อรังบริเวณคอ เช่น เชื้อรา เชื้อวัณโรค เป็นต้น แต่จะมีเสมหะมากตลอดเวลา ร่วมกับอาการอื่นๆ เช่น ไข้ เจ็บคอ กลืนลำบาก ไอ เป็นต้นในเบื้องต้น ให้ลองสังเกตว่ามีอาการอื่นๆ ของโรคกรดไหลย้อนร่วมด้วยหรือไม่ พยายามลองทานอาหารครั้งละปริมาณน้อยๆ แต่หากรู้สึกหิวอาจทานบ่อยขึ้นได้ เคี้ยวให้ละเอียดก่อนกลืน ทานช้าๆ ไม่เร่งรีบ ห้ามดื่มแอลกอฮอล์ เครื่องดื่มที่มีคาเฟอีน และน้ำอัดลมอัดแก๊สต่างๆ เป็นต้น ทานอาหารที่รสไม่จัด ไม่ทานของมัน เช่น อาหารทอด อาหารผัด ไม่ทานเนื้อสัตว์ชิ้นใหญ่ หลังทานอาหารต้องห้ามนอนทันที ควรเว้นระยะห่างอย่างน้อย 2 ชั่วโมง และอาจทานยาช่วยให้อาหารเคลื่อนตัวออกจากกระเพาะอาหารเข้าสู่ลำไส้เล็กได้เร็วขึ้น เช่น ยาเมโทโคลพราไมด์ (metoclopramide) เป็นต้น แต่หากอาการไม่ดีขึ้น ก็ควรไปพบแพทย์เพื่อตรวจค่ะ